钦定古今图书集成/方舆汇编/职方典/第1455卷 > 《滇候记序》杨慎
## 钦定古今图书集成/方舆汇编/职方典/第1455卷 > 《滇候记序》杨慎

《远游子》曰：“千里不同风，百里不共雷，日月之阴，径寸
而移，雨旸之地，隔垄而分，兹其细也。”本明太蒙之野，
戴斗戴日之城，或日中而无影，或深暝而见旭，或御
烛龙以为照，或煮羊脾而已曙。山川之间隔，气候之
不齐其极也，是以有测景之圭，有书云之台，有相风
之有候风之津，海有星占，河有括象，以此知其不
齐也。故曰“不出户知天下。”天下诚难以不出户知也，
非躬阅之其载籍。夫《九丘》之书，志九州之异也，佚而
不传。周处作《九州风土记》，宗懔作《荆楚岁时记》，至于
巴蜀异志，岭表异录，皆是物也。余流放滇越，温暑毒
草之地，鲜过从晤言之适。幽忧而屏居，流离而阅时，
感其异候，有殊中土，辄籍而记之，岂欲妄意古人乎？
亦冀万一释其棘矜，归于氓甽，焚枯酌醴，班荆坐茅，
与“击壤”之老、聚沙之童晨夕话之，亦可以代博奕之
为矣。